คณะบริหารธุรกิจ มหาวิทยาลัยเกษตรศาสตร์

**คณะบริหารธุรกิจ มหาวิทยาลัยเกษตรศาสตร์** () เป็นหน่วยงานที่ดำเนินการสอนด้านบริหารธุรกิจของ มหาวิทยาลัยเกษตรศาสตร์ มหาวิทยาลัยวิจัยแห่งชาติของไทย ตั้งอยู่ในพื้นที่เขตจตุจักรของกรุงเทพมหานคร เปิดทำการสอนในระดับปริญญาตรี ปริญญาโท และปริญญาเอก ในสาขาบริหารธุรกิจ, บัญชี, การเงิน, การตลาด, การจัดการ, การจัดการการผลิต, ข้อมูลและการวิเคราะห์ และหลักสูตรสำหรับผู้บริหาร สัญลักษณ์ประจำคณะ คือ **พังงา** ซึ่งเป็นรูปพวงมาลัยที่ใช้บังคับทิศทางการเดินเรือพานิชย์ โดยสื่อความหมายถึง การนำทางให้ไปสู่จุดมุ่งหมายที่หวังไว้ 

thumb|ตึกคณะบริหารธุรกิจ มหาวิทยาลัยเกษตรศาสตร์

คณะบริหารธุรกิจ มหาวิทยาลัยเกษตรศาสตร์ เป็นหนึ่งในคณะ/สาขาวิชาที่มีผู้สมัครเข้ารับการคัดเลือกจำนวนมากที่สุดในประเทศหลายปีติดต่อกันในระบบแอดมิสชันส์กลาง ระดับปริญญาตรี ในสาขา บัญชี การเงิน และการตลาด ตามการจัดอันดับของ ทปอ., และมีนิสิตในทุกระดับปริญญากว่า 3,100 คน (ข้อมูล ปี พ.ศ. 2563)

คณะบริหารธุรกิจ มหาวิทยาลัยเกษตรศาสตร์ มีหลักสูตรบัญชีบัณฑิต ได้รับการรับรองมาตรฐานสากลจาก Chartered Institute of Management Accountants (CIMA) และจากสภาวิชาชีพบัญชีในพระบรมราชูปถัมภ์ รวมทั้งหลักสูตรปริญญาโท การเงินประยุกต์ ได้รับการรับรองมาตรฐานระดับสากลจาก Chartered Financial Analyst Institute (CFA Institute) ให้เป็น CFA Program Partner และหลักสูตรบริหารธุรกิจบัณฑิต สาขาการตลาด ได้รับการรับรองมาตรฐานหลักสูตรคุณภาพตามเกณฑ์ AUN – QA ระดับอาเซียน ปีการศึกษา 2563 จาก ASEAN University Network Quality Assurance 

ปี 2019 QS World University Ranking by Subjects จัดอันดับให้ คณะบริหารธุรกิจ มหาวิทยาลัยเกษตรศาสตร์ เป็นสถาบันชั้นนำด้าน Business & Management Studies ในอันดับที่ 451-500 ของโลก  อันดับที่ 501-550 ของโลก ในปี 2021  อันดับที่ 451-500 ของโลก ในปี 2022  อันดับที่ 501-550 ของโลก ในปี 2023 และอันดับที่ 551-600 ของโลก ในปี 2024 และในด้าน Business & Economics ประจำปี 2022 และ 2021 อยู่อันดับที่ 601+ ของโลก  รวมถึงปี 2023 ปี 2024 และ ปี 2025 อยู่ในอันดับที่ 801+ ของโลก โดย Times Higher Education 

ในแต่ละปีคณะบริหารธุรกิจ มหาวิทยาลัยเกษตรศาสตร์ มีการบรรยายสาธารณะจากผู้บริหารระดับสูง นักธุรกิจ นักวิชาการ นักวิจารณ์ชั้นนำ รวมถึงบุคคลสำคัญในระดับชาติและนานาชาติ และมีงานเสวนาออนไลน์ด้านธุรกิจ KBS Alumni Live Talk จากสมาคมนิสิตเก่าคณะบริหารธุรกิจ มหาวิทยาลัยเกษตรศาสตร์ ซึ่งบุคคลทั่วไปสามารถเข้าร่วมได้โดยไม่เสียค่าใช้จ่าย อีกทั้งยังสามารถติดตามการเสวนาได้ผ่านทางไลฟ์เพจ KBS Alumni

ด้านศิษย์เก่าดีเด่นของคณะบริหารธุรกิจ มีหลากหลายสาขาวิชาชีพต่าง ๆ ที่อยู่ในองค์กรภาครัฐ เอกชน และนักการเมือง เช่น กฤษณา สีหลักษณ์  อดีตรัฐมนตรีประจำสำนักนายกรัฐมนตรีคนที่ 2 ในรัฐบาลยิ่งลักษณ์ ชินวัตร และ องอาจ คล้ามไพบูลย์ อดีตรัฐมนตรีประจำสำนักนายกรัฐมนตรี ในรัฐบาลอภิสิทธิ์ เวชชาชีวะ / วรวัจน์ เอื้ออภิญญกุล, อดีตรัฐมนตรีว่าการกระทรวงวิทยาศาสตร์และเทคโนโลยี อดีตรัฐมนตรีประจำสำนักนายกรัฐมนตรีคนที่ 3 ในรัฐบาลยิ่งลักษณ์ ชินวัตร และอดีตรัฐมนตรีว่าการกระทรวงศึกษาธิการ / วรวิทย์ จำปีรัตน์ อดีตรัฐมนตรีว่าการกระทรวงวัฒนธรรม และอดีตผู้อำนวยการสำนักงบประมาณ,  / จิราพร ขาวสวัสดิ์ อดีตประธานเจ้าหน้าที่บริหารและกรรมการผู้จัดการใหญ่ บริษัท ปตท. น้ำมันและการค้าปลีก จํากัด (มหาชน) ซึ่งเป็นสุภาพสตรีคนแรกที่ได้ดำรงตำแหน่งเป็นผู้บริหารสูงสุดของปตท. หลังจากการก่อตั้งบริษัทร่วม 40 ปี  / ชาลอต โทณวณิก อดีตประธานกรรมการบริษัท มีเดีย ออฟ มีเดียส์ จำกัด และอดีตผู้ตรวจสอบบัญชีอาวุโส สำนักงาน PwC ประเทศไทย  รวมถึง ฉัตรชัย วิรัตน์โยสินทร์ ผู้ช่วยประธานกรรมการบริหาร บริษัท บุญรอดบริวเวอรี่ จำกัด 

## ประวัติ
ก่อน พ.ศ. 2481 กรมสหกรณ์ในกระทรวงเกษตราธิการ ได้จัดอบรมวิชาสหกรณ์เนื้อหาการอบรมมุ่งเน้นการบริหารธุรกิจในรูปสหกรณ์ เช่น ปรัชญา แนวคิดของการรวมกลุ่มธุรกิจสหกรณ์ การจัดทำบัญชี การจัดการทั่วไป เป็นต้น โดยการจัดอบรมนี้ถือได้ว่าเป็นจุดเริ่มต้นของคณะสหกรณ์ในเวลาต่อมา

ในปี พ.ศ. 2481 กระทรวงเกษตราธิการ ต้องการให้มีการพัฒนาการเรียนอย่างจริงจัง จึงจัดตั้ง วิทยาลัยเกษตรศาสตร์ ขึ้นเป็นองค์กรที่จัดหลักสูตรอย่างเป็นทางการ และเป็นอิสระในการบริหารการศึกษา ดังนั้นแผนกวิชาสหกรณ์ จึงถูกตั้งขึ้น โดยใช้หลักสูตรการศึกษา 3 ปี เริ่มรับนิสิตในต้นปี พ.ศ. 2482 และผลิตผู้สำเร็จวิชาสหกรณ์รุ่นแรก ออกมาในปลายปี พ.ศ. 2484 และจัดการศึกษาเรื่อยมาโดยแก้ไขหลักสูตรมาโดยตลอด 

ต่อมาเมื่อวันที่ 2 กุมภาพันธ์ พ.ศ. 2486 มหาวิทยาลัยเกษตรศาสตร์ถือกำเนิดขึ้น แผนกวิชาสหกรณ์จึงได้รับการยกฐานะขึ้นเป็น "**คณะสหกรณ์**" ซึ่งนับเป็นคณะรุ่นแรกของการก่อตั้งมหาวิทยาลัยเช่นกัน เปิดการสอนถึงขั้นอนุปริญญาสืบมาจน พ.ศ. 2495 และมีผู้จบอนุปริญญารุ่นแรกปี 2486 จำนวน 18 คน การศึกษาของคณะแยกเป็น 4 แผนก คือ แผนกวิชาสหกรณ์ **แผนกวิชาบัญชี** แผนกวิชาเศรษฐศาสตร์และสังคมศาสตร์ และแผนกวิชานิติศาสตร์ โดยอาคารสถานที่เรียนในขณะนั้นอยู่ที่กรมสหกรณ์ท่าเตียน (ท่าราชวรดิฐ)

พ.ศ. 2495 ได้เปิดหลักสูตรปริญญาตรี 4 ปี และขยายการศึกษาเพิ่มขึ้นเป็น 8 แผนก คือ สหกรณ์ **บัญชี** เศรษฐศาสตร์ เศรษฐศาสตร์กสิกรรม สังคมวิทยา นิติศาสตร์ ภาษาต่างประเทศ และวิชาเบ็ดเตล็ด 

ในปี พ.ศ. 2499 ตามประกาศราชกิจจานุเบกษา เมื่อวันที่ 15 พฤษภาคม พ.ศ. 2499 คณะฯ ได้เปลี่ยนชื่ออีกครั้งหนึ่งเป็น "**คณะเศรษฐศาสตร์สหกรณ์**" โดยแยกการเรียนการสอนเป็น 2 สาขาคือ สาขาเศรษฐศาสตร์เกษตรและสหกรณ์ และ**สาขาบัญชีและธุรกิจ** พร้อมทั้งได้ย้ายเข้ามาทำการ ณ เกษตรกลาง บางเขน ทั้งหมด

ต่อมาในปี พ.ศ. 2503 ได้เปิดรับผู้ศึกษาที่ต้องการศึกษาเน้นหนักทางการบัญชีเป็นการเฉพาะเป็นรุ่นแรก และในปี พ.ศ. 2508 ได้ปรับปรุงหลักสูตรนี้ จากหลักสูตร 5 ปี เป็นหลักสูตร 4 ปี และพัฒนาเรื่อยมาจนปรากฏเป็นหลักสูตรบัญชีบัณฑิต (บช.บ.) ในปัจจุบัน

เมื่อวันที่ 9 มีนาคม พ.ศ. 2509 คณะฯ ได้เปลี่ยนชื่ออีกเป็นครั้งที่ 3 โดยใช้ชื่อว่า "**คณะเศรษฐศาสตร์และบริหารธุรกิจ**" และประกอบด้วย 7 แผนกวิชา คือ **แผนกวิชาการตลาด** **แผนกวิชาบัญชี** **แผนกวิชาบริหารธุรกิจ** แผนกวิชาเศรษฐศาสตร์ แผนกวิชาเศรษฐศาสตร์เกษตร แผนกวิชาสหกรณ์ และแผนกวิชาสถิติ 

เมื่อปี พ.ศ 2535 ได้แยกคณะออกจากคณะเศรษฐศาสตร์เป็นอีกคณะหนึ่งชื่อว่า "**คณะบริหารธุรกิจ**" เป็นคณะหนึ่งในจำนวนสิบสามคณะของมหาวิทยาลัยเกษตรศาสตร์ ตามประกาศ ในหนังสือราชกิจจานุเบกษาเล่มที่ 109 ตอนที่ 120 วันที่ 18 ธันวาคม พ.ศ 2535 ทั้งนี้เป็นไปตามแผนพัฒนาการศึกษาระดับอุดมศึกษา ฉบับที่ 7 (พ.ศ. 2535–2539) จึงเป็นผลให้มีการจัดแบ่งส่วนราชการออกเป็น 5 ภาควิชา ได้แก่ ภาควิชาการเงิน ภาควิชาการจัดการ ภาควิชาบัญชี ภาควิชาการตลาด และภาควิชาการจัดการการผลิต 

โดยคณะบริหารธุรกิจมีหน้าที่ให้ผลิตบัณฑิต และมหาบัณฑิต จัดการเรียนการสอน การค้นคว้าวิชา การบริการทางวิชาการ และการทำนุบำรุงศิลปวัฒนธรรม โดยได้ดำเนินงานมา ตั้งแต่อดีตจวบจนถึงปัจจุบันคณะบริหารธุรกิจรับผิดชอบสอนบางส่วนวิชาของวิทยาลัยบูรณาการศาสตร์ มหาวิทยาลัยเกษตรศาสตร์ หนึ่งวิชาได้แก่ เศรษฐศาสตร์เพื่อการดำเนินชีวิตที่ดี และรับผิดชอบทั้งหมดของวิชาศึกษาทั่วไปสองรายวิชาได้แก่ การเงินสำหรับผู้ประกอบการ  และ ผู้ประกอบการรุ่นใหม่

อีกทั้ง วิชาบังคับของนิสิตคณะอื่นในมหาวิทยาลัยเกษตรศาสตร์ เช่น คณะอุตสาหกรรมเกษตร มหาวิทยาลัยเกษตรศาสตร์ สาขาวิชาพัฒนาผลิตภัณฑ์อุตสาหกรรมเกษตร 3 วิชา ได้แก่ หลักการจัดการ หลักการตลาด พฤติกรรมผู้บริโภค คณะเศรษฐศาสตร์ มหาวิทยาลัยเกษตรศาสตร์ 1 วิชาได้แก่ การบัญชีทั่วไป คณะวิทยาศาสตร์ มหาวิทยาลัยเกษตรศาสตร์ และ คณะเศรษฐศาสตร์ มหาวิทยาลัยเกษตรศาสตร์ ยังกำหนดให้วิชา หลักการจัดการ ให้เป็นวิชาศึกษาทั่วไปของคณะ

## หน่วยงาน
ภาควิชา สำนัก สถาบัน และศูนย์ ภายในคณะบริหารธุรกิจ

* สำนักงานเลขานุการ
* ภาควิชาการเงิน 
* ภาควิชาการจัดการ
* ภาควิชาการจัดการเทคโนโลยีและการปฏิบัติการ
* ภาควิชาการตลาด
* ภาควิชาบัญชี

* ศูนย์เชี่ยวชาญการตลาดแห่งภูมิภาคเอเชีย <br>(Asia Market Expertise Center; AMEC)
* ศูนย์ผู้นำธุรกิจเพื่อสังคมแห่งมหาวิทยาลัยเกษตรศาสตร์ <br>(Social Enterprise Leadership Center) 
* ศูนย์ยูนูสธุรกิจเพื่อสังคมแห่งมหาวิทยาลัยเกษตรศาสตร์ <br>(Yunus Social Business Center of Kasetsart Business School)
* ศูนย์ Competence Centers for the Development of Sustainable Tourism and Innovative Financial Management Strategies   
* ศูนย์ Kasetsart Business School Media Center 
*ศูนย์วิจัยเพื่อพัฒนาขีดความสามารถทางธุรกิจ

## ความร่วมมือ
thumb|Kasetsart Business School Building
;มหาวิทยาลัย
: คณะบริหารธุรกิจได้ดำเนินการสร้างเครือข่ายพันธมิตร กับสถาบันการศึกษา และองค์กรธุรกิจชั้นนำ ในการที่จะพัฒนาการเรียนการสอนให้เหมาะสมกับสภาพแวดล้อม ทางธุรกิจที่เปลี่ยนไป อย่างรวดเร็ว ในด้านของสถาบันการศึกษานั้น คณะบริหารธุรกิจมีความร่วมมือ กับมหาวิทยาลัยชั้นนำใน สหรัฐอเมริกา เช่น University of Oregon และ Oregon State University ขณะเดียวกันก็ได้พัฒนาความสัมพันธ์กับ มหาวิทยาลัยอื่นในภูมิภาคอื่นของโลก เช่น Royal Institute of Technology, The University of Western Australia, Murdoch University ณ นครเพิร์ธ ประเทศออสเตรเลีย เป็นต้น

;สถาบัน/องค์กร
: คณะบริหารธุรกิจได้ร่วมมือกับองค์กรธุรกิจชั้นนำต่าง ๆ ในการพัฒนาการศึกษาทางด้าน บริหารธุรกิจของ ประเทศ องค์กรเหล่านี้ ประกอบด้วย เครือเอสซีจี กลุ่มโอสถสภา ตลาดหลักทรัพย์แห่งประเทศไทย ธนาคารไทยพาณิชย์ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) สภาวิชาสภาวิชาชีพบัญชีในพระบรมราชูปถัมภ์ และกลุ่ม N.C.C. Management & Development  เป็นต้น

;สมาชิก
: คณะบริหารธุรกิจ มก. เป็นสมาชิกอย่างเป็นทางการของสถาบันรับรองมาตรฐานการศึกษาทางด้านบริหารธุรกิจ การบัญชี และการเงิน ได้แก่ The Association to Advance Collegiate Schools of Business (AACSB), Chartered Institute of Management Accountants (CIMA) และ Chartered Financial Analyst Institute (CFA Institute)

thumb|150px|right|AACSB International
:เมื่อเดือนพฤศจิกายน พ.ศ. 2555 คณะบริหารธุรกิจ มหาวิทยาลัยเกษตรศาสตร์ ได้รับการตอบรับเข้าเป็นสมาชิกของสมาคม AACSB (AACSB Business Education Alliance) ซึ่งเป็นสมาคมที่จัดตั้งขึ้นเพื่อพัฒนาโรงเรียนธุรกิจทั่วโลกและให้การรับรองมาตรฐาน ทั้งนี้ คณะบริหารธุรกิจ มก. อยู่ในขั้นตอนของการเตรียมความพร้อมสำหรับการรับรอง AACSB ในอนาคตอันใกล้นี้)

## หลักสูตร

## ทำเนียบคณบดี
* ตั้งแต่ก่อตั้งจนถึงปัจจุบันคณะบริหารธุรกิจ มีผู้มีผู้ดำรงตำแหน่งคณบดี ดังนี้ 

**หมายเหตุ** คำนำหน้านามของผู้ดำรงตำแหน่งคณบดี เป็นคำนำหน้านามตามตำแหน่งทางวิชาการในขณะนั้น

## โปรแกรมระดับปริญญาตรี
### บัญชีบัณฑิต
หลักสูตรบัญชีบัณฑิต (บช.บ.) หรือ Bachelor of Accountancy Program (B.Acc.) ของคณะบริหารธุรกิจ เป็นหลักสูตรที่พัฒนาความเป็นมืออาชีพด้านบัญชีของนักศึกษาผ่านการเรียนการสอนที่เข้มข้นและได้มาตรฐานสากล เปิดโอกาสให้นักศึกษาได้เริ่มต้นอาชีพการงานในบริษัทระดับโลก ปลูกฝังความรู้โดยคณาจารย์และผู้เชี่ยวชาญด้านบัญชีที่เชื่อถือได้ โดยเตรียมนักศึกษาให้มีความรู้พื้นฐานที่แข็งแกร่งในทางบัญชีและธุรกิจ พร้อมกับพัฒนาทักษะการสื่อสาร วิชาการ และความเป็นผู้นำที่โดดเด่น ผ่านการตอบคำถามทางบัญชี การแข่งขันกรณีศึกษา กิจกรรมทางบัญชี ซึ่งคว้ารางวัลชนะเลิศและรองชนะเลิศในหลายเวที และยังมีการสร้างเครือข่ายทางธุรกิจ รวมถึงจัดหลักสูตรความเป็นเลิศทางวิชาชีพซึ่งรวมอยู่ในหลักสูตรเพื่อให้นักศึกษาได้พบปะและเรียนรู้จากผู้นำในอุตสาหกรรม 

โปรแกรมบัญชีบัณฑิตของมหาวิทยาลัยเกษตรศาสตร์ ได้รับการยกย่องทางวิชาการมาอย่างยาวนานและได้รับการรับรองมาตรฐานสากลโดยองค์กรวิชาชีพบัญชีชั้นนำระดับโลก ได้แก่ Chartered Institute of Management Accountants (CIMA) และสภาวิชาชีพบัญชี ในพระบรมราชูปถัมภ์ 

### บริหารธุรกิจบัณฑิต
;สาขาการเงิน
หลักสูตรที่พัฒนาทักษะการวิเคราะห์และการคิดเชิงวิพากษ์ในการตัดสินใจตลอดจนการวิเคราะห์เชิงคุณภาพและเชิงปริมาณในด้านการเงิน รวมทั้งพัฒนาความรู้เชิงลึกในด้านการเงินองค์กร การวิเคราะห์การลงทุน และการจัดการพอร์ตการเงิน ตราสารอนุพันธ์ ตลาดการเงิน และสถาบันการเงินต่างๆ
;สาขาการจัดการ
พัฒนาการเป็นผู้จัดการและผู้ประกอบการมืออาชีพที่มีประสิทธิภาพผ่านการฝึกอบรมในการแก้ปัญหา การตัดสินใจ ความเป็นผู้นำ และการทำงานเป็นทีม
;สาขาการจัดการผลิต
หลักสูตรที่พัฒนาการเรียนรู้การจัดการห่วงโซ่อุปทานเพื่ออำนวยความสะดวกในการตัดสินใจในการดำเนินงานอย่างมีประสิทธิภาพ รวมทั้งเรียนรู้การจัดการคน กระบวนการ และเทคโนโลยี ให้เข้ากับการใช้งานจริงในโครงการของบริษัท
;สาขาการตลาด
หลักสูตรที่พัฒนาการเข้าใจสภาพแวดล้อมของตลาดและพฤติกรรมผู้บริโภคผ่านการวิจัยการตลาดเชิงปริมาณและเชิงคุณภาพ มีการเรียนรู้เชิงปฏิบัติและการโต้ตอบด้วยการใช้เกมการตลาดและการจำลองสถานการณ์ทางธุรกิจอย่างครอบคลุม รวมทั้งเรียนรู้การพัฒนากลยุทธ์ที่มีประสิทธิภาพเพื่อเพิ่มยอดขายและผลกำไร

### บริหารธุรกิจหลักสูตรนานาชาติ (BBA)
;BBA 
หลักสูตรนานาชาติ บริหารธุรกิจบัณฑิต (BBA International Program) ของคณะบริหารธุรกิจ เป็นหลักสูตรระดับปริญญาตรีที่สอนเป็นภาษาอังกฤษทั้งหมด หลักสูตรเน้นการทำงานเชิงกว้างทางบริหารและมุ่งเน้นให้มีความเชี่ยวชาญด้านการเงิน และการจัดการ โดยมี 2 สาขาวิชา คือ การเงิน (Finance) และการจัดการ (Management)

; BBA IP in Marketing หรือ KUBIM
หลักสูตรนานาชาติ ระดับปริญญาตรี ด้านการตลาด (BBA International Program in Marketing) หรือที่รู้จักกันในชื่อ KUBIM การเรียนและการสอนเป็นภาษาอังกฤษทั้งหมด โดยหลักสูตรมุ่งเน้นให้มีความเชี่ยวชาญในด้านการตลาด (Marketing) ในสภาพแวดล้อมทางธุรกิจที่ต้องเผชิญในปัจจุบัน

### ขั้นตอนการรับสมัคร

นักศึกษาระดับปริญญาตรีของ คณะบริหารธุรกิจ มหาวิทยาลัยเกษตรศาสตร์ คัดเลือกจากผู้สมัครซึ่งเป็นนักเรียนระดับมัธยมศึกษาในชั้นปีสุดท้ายของโรงเรียนโดยผ่านระบบรับสมัครส่วนกลาง  ผู้สมัครจำเป็นต้องยื่นสมัครในแต่ละหลักสูตรแยกกันอย่างชัดเจน ทั้งหลักสูตรบัญชีบัณฑิต (ทั้งภาคปกติและภาคพิเศษ) หลักสูตรบริหารธุรกิจบัณฑิต (การเงิน, การตลาด, การจัดการ, การจัดการการผลิต) หลักสูตร BBA IP in Marketing (KUBIM) และหลักสูตร BBA  ซึ่งแตกต่างจากหลักสูตรธุรกิจระดับปริญญาตรีที่อื่น ๆ ที่นักศึกษาจะเรียนรวมในปีที่หนึ่งแล้วแยกสาขาในปีที่สอง

สำหรับการสมัครเข้าศึกษาในหลักสูตรนานาชาติ (International Program) ต้องใช้คะแนน IELTS หรือ TOEFL (paper-based, internet-based, Computer-based) หรือ KU-EPT หรือ OOPT หรือ CEFR B2 ประกอบการสมัครด้วย

### สถิติการรับสมัคร

จากสถิติการรับเข้าศึกษาในคณะบริหารธุรกิจ มหาวิทยาลัยเกษตรศาสตร์ ระดับปริญญาตรี ได้รับการจัดอันดับจากที่ประชุมอธิการบดีแห่งประเทศไทย (ทปอ.) ว่าเป็นคณะ/สาขาวิชาที่มีผู้สมัครมากที่สุด ในระบบ TCAS ทั้งรอบที่ 3 และรอบที่ 4 หลายปีติดต่อกัน อาทิ ปีการศึกษา 2568 รอบที่ 3 สาขาบัญชี มีผู้สมัครมากเป็นอันดับแปดของประเทศ จำนวน 3,891 คน จำนวนรับ 95 คน อัตราการแข่งขัน 1 : 41, ปีการศึกษา 2566 รอบที่ 3 สาขาบัญชี มีผู้สมัครมากเป็นอันดับห้าของประเทศ จำนวน 7,556 คน จำนวนรับ 85 คน อัตราการแข่งขัน 1 : 89, ปีการศึกษา 2562 รอบที่ 3 สาขาการเงิน มีผู้สมัครมากที่สุดในประเทศ จำนวน 3,151 คน จำนวนรับ 30 คน  และสาขาการตลาด (ภาคปกติ) มีผู้สมัครมากเป็นอันดับสองของประเทศ จำนวน 2,723 คน จำนวนรับ 30 คน, ปีการศึกษา 2561 รอบที่ 4 สาขาบัญชี (ภาคปกติ) มีผู้สมัครมากที่สุดในประเทศ จำนวน 987 คน จำนวนรับ 125 คน , ปีการศึกษา 2560 รอบที่ 4 สาขาบัญชี มีผู้สมัครมากเป็นอันดับห้าของประเทศ จำนวน 1,201 คน จำนวนรับ 140 คน , ปีการศึกษา 2559 สาขาบัญชี มีผู้สมัครมากเป็นอันดับสามของประเทศ จำนวน 1,332 คน จำนวนรับ 110 คน, ปีการศึกษา 2558 สาขาบัญชี มีผู้สมัครมากเป็นอันดับเก้าของประเทศ จำนวน 1,662 คน จำนวนรับ 150 คน

### การสำเร็จการศึกษาและการจ้างงาน

คณะบริหารธุรกิจ มหาวิทยาลัยเกษตรศาสตร์ ใช้ระบบเครดิตรายวิชาที่คล้ายกับที่ใช้ในมหาวิทยาลัยในอเมริกาส่วนใหญ่ แต่ละหลักสูตรจะมีการกำหนดน้ำหนักหน่วยกิตที่แน่นอนและนักศึกษาจะต้องเรียนตามจำนวนหน่วยที่กำหนดใน 4 ปี เพื่อให้เป็นไปตามข้อกำหนดสำหรับการสำเร็จการศึกษา อย่างไรก็ตามนักศึกษาก็สามารถสำเร็จการศึกษาระดับปริญญาตรีใน 3.5 ปี ได้เช่นเดียวกัน

จากข้อมูลผู้ที่สำเร็จการศึกษาปี 2558 นักศึกษาระดับปริญญาตรีของ คณะบริหารธุรกิจ มหาวิทยาลัยเกษตรศาสตร์ มีรายงานอัตราการมีงานทำโดยเฉลี่ยอยู่ที่ 93.20% เงินเดือนเริ่มต้นเฉลี่ยที่ 21,284.7 บาท  หลักสูตรที่มีอัตราการมีงานทำและเงินเดือนเริ่มต้นเฉลี่ยสูงสุดคือ หลักสูตรบัญชีบัณฑิต (ภาคปกติ) มีอัตราการมีงานทำเฉลี่ยสูงสุด 98.51% เงินเดือนเริ่มต้นเฉลี่ยสูงสุดที่ 24,419.8 บาท ตามมาด้วยหลักสูตรบัญชีบัณฑิต (ภาคพิเศษ) มีอัตราการมีงานทำเฉลี่ย 94.59% เงินเดือนเริ่มต้นเฉลี่ยที่ 23,219.9 บาท 

## โปรแกรมระดับบัณฑิตศึกษา

### หลักสูตร MBA

คณะบริหารธุรกิจ มหาวิทยาลัยเกษตรศาสตร์ เปิดสอน 5 หลักสูตร คือ MBA สำหรับนักศึกษาเต็มเวลา (RMBA), MBA สำหรับนักศึกษานอกเวลา (YMBA), MBA สำหรับนักศึกษา สปท. (CMMBA), MBA สำหรับนักศึกษานานาชาติ (KIMBA) และ คณะบริหารธุรกิจ มหาวิทยาลัยเกษตรศาสตร์ หลักสูตร MBA สำหรับผู้บริหาร (Executive MBA) ในช่วงปีแรกนักศึกษาทุกคนจะเรียนตามหลักสูตรแกนกลางที่จำเป็นซึ่งครอบคลุมสาขาของการบริหาร เช่น การเงิน การตลาด การบัญชี การจัดการ และกลยุทธ์ ตลอดจนความเป็นผู้นำ จริยธรรม และทักษะการสื่อสารที่จำเป็นสำหรับผู้บริหารระดับสูง รวมถึงการเรียนแบบกรณีศึกษา การบรรยาย และการเรียนรู้แบบลงมือปฏิบัติจริงในปีที่สูงขึ้น โดยเน้นการนำแนวคิดที่เรียนรู้ในห้องเรียนมาปรับใช้กับประเด็นทางธุรกิจในโลกแห่งความเป็นจริง ประกอบกับการให้เหตุผลเชิงวิเคราะห์และการวิเคราะห์เชิงปริมาณ

### หลักสูตรสำหรับผู้บริหาร (Executive MBA)

นอกเหนือจากหลักสูตรการศึกษาแบบดั้งเดิมแล้วคณะบริหารธุรกิจ ยังจัดการศึกษาสำหรับผู้บริหาร หรือที่เรียกกันทั่วไปว่า “ปริญญาโทสำหรับผู้บริหาร (Executive MBA Program: EX-MBA KU)” ผู้เข้าศึกษามักจะมาจากผู้บริหารระดับสูงหรือผู้บริหารที่มีประสบการณ์หลายปีภายในบริษัทหรืออุตสาหกรรมของตน หลักสูตรออกแบบมาให้เป็นศูนย์การศึกษาด้านธุรกิจอย่างต่อเนื่องสำหรับผู้บริหารระดับสูงเพื่อความเป็นเลิศทางธุรกิจ เริ่มดำเนินการครั้งแรกในปี พ.ศ. 2531 โดยผู้เข้าศึกษาจะได้รับการตอบรับเป็นสมาชิกของ “สมาคมปริญญาโทสำหรับผู้บริหาร มหาวิทยาลัยเกษตรศาสตร์ (The Executive MBA Association of Kasetsart University; EX-MBA K.U. Asso.)” ทันทีเมื่อเข้าศึกษา

### หลักสูตรการเงินประยุกต์

หลักสูตรการเงินประยุกต์ของคณะบริหารธุรกิจ มหาวิทยาลัยเกษตรศาสตร์ มุ่งเน้นทักษะขั้นสูงในการบริหารการเงินและการเตรียมตัวสำหรับอาชีพด้านการลงทุนทางการเงิน  เนื้อหาหลักสูตรสอดคล้องกับหลักสูตรวิชาชีพการเงินและการลงทุนระดับสากล  โดยได้รับการรับรองหลักสูตรจาก CFA Institute ให้เป็น CFA Program Partner  ซึ่งเหมาะสำหรับการเตรียมตัวเพื่อการสอบ CFA

### โครงการปริญญาโทการบัญชี

หลักสูตร Master of Accountancy (Data & Analytics) หรือ บัญชีมหาบัณฑิต (ข้อมูลและการวิเคราะห์) ออกแบบมาเพื่อพัฒนาความเชี่ยวชาญในการใช้ข้อมูลทางบัญชีเพื่อการวิเคราะห์สำหรับการตัดสินใจทางธุรกิจ วิเคราะห์ข้อมูลเชิงลึกทางบัญชีเพื่อเพิ่มความได้เปรียบในการแข่งขันของบริษัท เนื้อหาหลักสูตรผสมผสานการเรียนรู้ทั้งแบบวิชาการจากคณาจารย์ประจำและการเรียนรู้จากประสบการณ์ของผู้เชี่ยวชาญในภาคธุรกิจ และได้รับการเผยแพร่ว่าเป็นหลักสูตรที่มีคุณภาพและมาตรฐาน ตามมาตรฐานคุณวุฒิระดับอุดมศึกษาแห่งชาติ พ.ศ. 2552 ในปีการศึกษา 2564

### หลักสูตรปริญญาเอก

คณะบริหารธุรกิจ มหาวิทยาลัยเกษตรศาสตร์ เปิดสอนหลักสูตรปรัชญาดุษฎีบัณฑิต สาขาบริหารธุรกิจ (Ph.D. in Business Administration)(แตกต่างจากโรงเรียนธุรกิจในบางแห่งที่ระบุเป็น DBA) ใช้เวลาอย่างน้อยสองปีในการสำเร็จหลักสูตรปริญญาเอก มีการศึกษาทั้งปรัชญาและทฤษฎีขั้นสูงในการวิจัยธุรกิจ เรื่องเฉพาะทางการเงิน การบัญชี การตลาด การจัดการ  และการจัดการการผลิต 

## โปรแกรมระยะสั้น และ Executive Education

คณะบริหารธุรกิจ มหาวิทยาลัยเกษตรศาสตร์ ได้สร้างหลักสูตร **Certificate Program** ซึ่งเป็นโปรแกรมการศึกษาระยะสั้นสำหรับผู้บริหาร, นักธุรกิจ, เจ้าของกิจการ, ผู้ประกอบการ, ผู้จัดการ และผู้ที่สนใจ เพื่อพัฒนาทักษะสำหรับธุรกิจที่เปลี่ยนแปลงไปอย่างรวดเร็วในปัจจุบัน

; หลักสูตรระยะสั้น Fast Mini MBA

หลักสูตรระยะสั้น Fast Mini MBA for New Manager in the Age of VUCA (Certificate Program) โดยศูนย์เชี่ยวชาญการตลาดแห่งภูมิภาคเอเชีย คณะบริหารธุรกิจ มหาวิทยาลัยเกษตรศาสตร์ ภายใต้ความร่วมมือจากบริษัท ดิจิทัล บิสิเนส คอนซัลท์ จำกัด (DBC) เป็นหลักสูตรเร่งรัดด้านการบริหารธุรกิจ สำหรับหัวหน้างาน ผู้จัดการ และผู้บริหาร การเรียนการสอนเน้นทักษะและองค์ความรู้ที่จำเป็นในประเด็นปัจจุบันและปัญหาในอุตสาหกรรมที่กำลังเกิดขึ้นเป็นหลัก บรรยายโดยผู้เชี่ยวชาญและผู้มีประสบการณ์จากภาคธุรกิจ รวมทั้งคณาจารย์ประจำของคณะบริหารธุรกิจ

หลักสูตรระยะสั้น Fast Mini MBA in Marketing for Non Marketer (Certificate Program) มุ่งเน้นความรู้ทางการตลาดอย่างรอบด้านและทันสมัย วิทยากรประกอบด้วย นักการตลาด นักวางแผนโฆษณาและประชาสัมพันธ์ นักธุรกิจและผู้เชี่ยวชาญในสาขาต่าง ๆ ที่เกี่ยวข้อง หลักสูตรเหมาะกับผู้บริหารที่ต้องรับผิดชอบด้านการตลาดแต่ไม่มีพื้นฐานด้านการตลาด ผู้บริหารที่ต้องทำงานร่วมกับฝ่ายการตลาดทั้งภายในและภายนอกองค์กร

; หลักสูตรประกาศนียบัตรผู้นำระดับสูงด้านธุรกิจที่ยั่งยืน KU Change Agent Readiness Executive Program (KU CARE)

หลักสูตรประกาศนียบัตรผู้นำระดับสูงด้านธุรกิจที่ยั่งยืน KU Change Agent Readiness Executive Program (Certificate Program) หรือ หลักสูตร KU CARE โดยศูนย์วิจัยเพื่อพัฒนาขีดความสามารถทางธุรกิจ คณะบริหารธุรกิจ มหาวิทยาลัยเกษตรศาสตร์ ภายใต้ความร่วมมือจากอดีตผู้บริหารระดับสูงภาครัฐ (อดีตปลัดกระทรวงอุตสาหกรรม) และสมาคมนิสิตเก่าคณะบริหารธุรกิจ มหาวิทยาลัยเกษตรศาสตร์ เป็นหลักสูตรสำหรับผู้นำประเทศ ผู้นำองค์กรภาครัฐและเอกชน ที่ทำหน้าที่กำหนดวิสัยทัศน์องค์กร เพื่อเพิ่มพูนองค์ความรู้และทักษะในการกำหนดแนวทางขับเคลื่อนธุรกิจอย่างยั่งยืนภายใต้แนวคิด Bio-Circular-Green (BCG) ให้สอดคล้องกับภารกิจเร่งด่วนที่เกี่ยวข้องกับเป้าหมายการพัฒนาที่ยั่งยืนของสหประชาชาติ (Sustainable Development Goals ; SDGs) บรรยายโดยผู้เชี่ยวชาญและผู้มีประสบการณ์จากภาคธุรกิจ ภาครัฐ รวมทั้งคณาจารย์ประจำของคณะบริหารธุรกิจ

## การรับรองมาตรฐาน
**คณะบริหารธุรกิจ มหาวิทยาลัยเกษตรศาสตร์** ได้รับการรับรองหลักสูตรจากสถาบันทั้งในและต่างประเทศ โดยหลักสูตรบัญชีบัณฑิต (Bachelor of Accountancy; B.Acc.) ได้รับการรับรองหลักสูตรว่ามีความทันสมัยตามมาตรฐานการศึกษาระหว่างประเทศ (International Education Standard: IES) หลักสูตรปริญญาโท สาขาการเงินประยุกต์ (M.A. Applied Finance) ได้รับการรับรองจากสถาบันด้านการเงินและการลงทุนระดับนานาชาติ และหลักสูตรบริหารธุรกิจบัณฑิต สาขาการตลาด (B.B.A. Marketing) ได้รับการรับรองมาตรฐานหลักสูตรคุณภาพระดับอาเซียน ดังนี้

; สถาบันภายในประเทศ 

หลักสูตรบัญชีบัณฑิตได้รับการรับรองจากสภาวิชาชีพบัญชีในพระบรมราชูปถัมภ์ บัณฑิตจากหลักสูตรบัญชีบัณฑิตของมหาวิทยาลัยเกษตรศาสตร์ เมื่อจบการศึกษาสามารถสมัครเป็นสมาชิกสามัญของสภาวิชาชีพบัญชีฯ เพื่อขอขึ้นทะเบียนเป็นผู้ทำบัญชีและผู้สอบบัญชี

thumb|200px|right|CIMA
; สถาบันต่างประเทศ 
หลักสูตรบัญชีบัณฑิตได้รับการรับรองมาตรฐานสากล (accredited) จาก Chartered Institute of Management Accountants (CIMA) เมื่อวันที่ 2 ธันวาคม พ.ศ. 2557  ซึ่งเป็นสมาคมด้านการบัญชีเพื่อการบริหารระดับนานาชาติที่ใหญ่ที่สุดในปัจจุบัน ซึ่งการรับรองนี้ส่งผลให้ผู้ที่ศึกษาในชั้นปีสุดท้ายในหลักสูตรบัญชีบัณฑิตของมหาวิทยาลัยเกษตรศาสตร์ได้รับการยกเว้นการสอบ 8 รายวิชา จากทั้งหมด 9 รายวิชา ในการสอบประกาศนียบัตรทางด้านการบัญชีเพื่อการบริหาร (Diploma in Management Accounting) ของ CIMA ซึ่งมีชื่อเสียงและเป็นที่ยอมรับในระดับสากล นับเป็นหลักสูตรแรกจากสถาบันการศึกษาทางด้านบริหารธุรกิจในประเทศไทยที่ได้รับการรับรองนี้

นอกจากนี้แล้ว หลักสูตรบัญชีบัณฑิตยังได้รับการยกระดับศักยภาพให้เทียบเท่ามาตรฐานสากลผ่านความร่วมมือในการพัฒนาหลักสูตรจากหน่วยงานระหว่างประเทศด้านบัญชี ได้แก่ The Institute of Singapore Chartered Accountants (ISCA) สาธารณรัฐสิงคโปร์ ตลอดจนร่วมมือกันพัฒนาคุณภาพและโอกาสทางวิชาชีพสำหรับนิสิตภาควิชาบัญชีของมหาวิทยาลัยเกษตรศาสตร์ให้เทียบเท่ามาตรฐานสากล โดยสามารถเข้ารับการฝึกงานกับองค์กรชั้นนำภายใต้เครือข่ายความร่วมมือของ ISCA รวมทั้งสามารถขึ้นทะเบียนเป็นผู้ประกอบวิชาชีพบัญชีในสาธารณรัฐสิงคโปร์เมื่อสำเร็จการศึกษาได้ และได้ลงนามในบันทึกข้อตกลงความร่วมมือ (MOU) ระหว่างกัน โดยมีตัวแทนบริษัท EY Singapore และ BIPO Thailand ร่วมเป็นสักขีพยาน เมื่อวันที่ 25 สิงหาคม 2568 ณ ห้อง Auditorium คณะบริหารธุรกิจ มหาวิทยาลัยเกษตรศาสตร์ ประเทศไทย ทั้งนี้ The Institute of Singapore Chartered Accountants (ISCA) เป็นองค์กรวิชาชีพบัญชีแห่งชาติของสาธารณรัฐสิงคโปร์ ทำหน้าที่ในการส่งเสริมและยกระดับมาตรฐานวิชาชีพบัญชีให้มีความน่าเชื่อถือและเป็นที่ยอมรับในระดับสากล ความร่วมมือระหว่าง ISCA กับภาควิชาบัญชี มหาวิทยาลัยเกษตรศาสตร์ นับเป็นการยกระดับวงการบัญชีประเทศไทยให้สามารถแข่งขันและเติบโตได้ในเวทีนานาชาติ

thumb|200px|right|CFA Institute
หลักสูตรในระดับปริญญาโท สาขาวิชาการเงินประยุกต์ (Applied Finance) ยังได้รับการรับรองมาตรฐานระดับสากลจากสถาบันวุฒิบัตรนักวิเคราะห์การเงิน (Chartered Financial Analyst Institute) หรือ CFA ว่าเนื้อหาหลักสูตรมีความสอดคล้องกับ CFA Program Candidate Body of Knowledge และได้รับการตอบรับจากสถาบัน CFA ให้เข้าร่วมเป็นสมาชิกโปรแกรมพันธมิตรระดับมหาวิทยาลัย หรือ University Affiliation Program (UAP) ด้วย

และหลักสูตรบริหารธุรกิจบัณฑิต สาขาการตลาด ได้รับการรับรองมาตรฐานคุณภาพจาก ASEAN University Network Quality Assurance: AUN-QA ในการตรวจประเมินคุณภาพการศึกษาระดับหลักสูตรตามเกณฑ์ AUN – QA ระดับอาเซียน ปีการศึกษา 2563

## การจัดอันดับ

;**QS World University Rankings**

คณะบริหารธุรกิจ มหาวิทยาลัยเกษตรศาสตร์ เปิดตัวในการจัดอันดับมหาวิทยาลัยโลกโดย **QS World University Rankings by Subject** ครั้งแรกในปี 2019 โดยได้รับการจัดอันดับให้อยู่ในกลุ่ม 451-500 ของโลก  ในสาขาวิชา Business & Management Studies ในปี 2021 คณะบริหารธุรกิจ มหาวิทยาลัยเกษตรศาสตร์ อยู่ในอันดับที่ 501-550 ของโลก  ในปี 2022 อยู่ในอันดับที่ 451-500 ของโลก ในปี 2023 คณะบริหารธุรกิจ มหาวิทยาลัยเกษตรศาสตร์ อยู่ในอันดับที่ 501-550 ของโลก และในปี 2024 อยู่ในอันดับที่ 551-600 ของโลก ในสาขาวิชาเดียวกัน 

ข้อมูลในปี 2019 คณะบริหารธุรกิจ มหาวิทยาลัยเกษตรศาสตร์ ได้รับคะแนนด้านการยอมรับทางวิชาการ (* ACADEMIC REPUTATION *) = 46 คะแนน, ด้านจำนวนบทความวิชาการที่ถูกอ้างอิงถึง (* CITATIONS PER PAPER *) = 73 คะแนน, ด้านจำนวนบทความวิชาการที่ถูกอ้างอิงในวารสารวิชาการที่มีผลกระทบระดับสูง (* H-INDEX CITATIONS *) = 57.8 คะแนน, และด้านความพึงพอใจของนายจ้าง (* EMPLOYER REPUTATION *) = 51.9 คะแนน 

;**Times Higher Education**

ในปี 2021 คณะบริหารธุรกิจ มหาวิทยาลัยเกษตรศาสตร์ ได้ก้าวขึ้นสู่อันดับที่ 601+ ของโลกในสาขา Business & Economics  ในการจัดอันดับมหาวิทยาลัยโลกของ Times Higher Education และในปี 2022 คณะบริหารธุรกิจ มหาวิทยาลัยเกษตรศาสตร์ อยู่ในอันดับที่ 601+ ของโลก  ในปี 2023 อยู่ในอันดับที่ 801+ ในปี 2024 อยู่ในอันดับที่ 801+ ในสาขาวิชาเดียวกัน รวมถึงปี 2025 อยู่ในอันดับที่ 801+ ของโลกด้วย  

ข้อมูลในปี 2021 ได้รับคะแนนในภาพรวม (* OVERALL *) = 22.4-8.5, ด้าน * CITATIONS * = 39.4 คะแนน, ด้าน * INDUSTRY INCOME * = 49.0 คะแนน, ด้าน * INTERNATIONAL OUTLOOK * = 25.1 คะแนน, ด้าน * RESEARCH * = 7.1 คะแนน และด้าน * TEACHING * = 7.0 คะแนน 

## การวิจัย
thumb|ตึกคณะบริหารธุรกิจ มหาวิทยาลัยเกษตรศาสตร์ ฝั่งถนนงามวงศ์วาน ของกรุงเทพมหานคร
คณะบริหารธุรกิจ มหาวิทยาลัยเกษตรศาสตร์ เป็นที่ตั้งของศูนย์วิจัย 6 แห่ง ซึ่งจัดการวิจัยในสาขาต่าง ๆ ของการบริหารธุรกิจ ศูนย์มีขึ้นเพื่อส่งเสริมการวิจัยของคณาจารย์ สร้างความสัมพันธ์ระหว่าง คณะบริหารธุรกิจ มก. กับโลกธุรกิจ และสนับสนุนโครงการบริการวิชาการให้กับบุคคลภายนอก ศูนย์วิจัยทั้ง 6 แห่ง ได้แก่ Asia Market Expertise Center, Yunus Social Business Center, Social Enterprise Leadership Center , Competence Centers for the Development of Sustainable Tourism and Innovative Financial Management Strategies, Kasetsart Business School Media Center และศูนย์วิจัยเพื่อพัฒนาขีดความสามารถทางธุรกิจ

นอกเหนือจากนี้ยังมีวารสารวิชาการเป็นของตนเอง ได้แก่ Kasetsart Applied Business Journal (KAB Journal) วารสารด้านการบริหารและธุรกิจ ภายใต้การบริหารงานของคณะบริหารธุรกิจ มก. ซึ่งตีพิมพ์บทความ แนวคิดการจัดการและข้อตกลงทางธุรกิจ ครอบคลุมหัวข้อต่าง ๆ มากมายที่เกี่ยวข้องกับอุตสาหกรรม การจัดการ การบริหาร การธุรกิจ  ซึ่งรวมถึงภาวะผู้นำ การเจรจาต่อรอง กลยุทธ์ การดำเนินงาน การตลาด การเงิน และบัญชี

;วารสาร 

วารสารเกษตรศาสตร์ธุรกิจประยุกต์ (; ชื่อย่อ: KAB Journal) (ISSN : 1906-0254) (E-ISSN : 2539-6250) เป็นวารสารวิชาการประจำคณะบริหารธุรกิจ มหาวิทยาลัยเกษตรศาสตร์ ตีพิมพ์ครั้งแรกในปี พ.ศ. 2550 มีกำหนดการออกเผยแพร่ทุก 6 เดือน (วารสารราย 6 เดือน) หรือ 2 ฉบับต่อปี ฉบับที่หนึ่งช่วงเดือนมกราคม-เดือนมิถุนายน และฉบับที่สองช่วงเดือนกรกฎาคม-เดือนธันวาคม มีเนื้อหาด้านการเงิน การบัญชี การตลาด การจัดการ การจัดการการผลิต และสาขาอื่น ๆ ที่เกี่ยวข้องกับการบริหารธุรกิจ โดยเผยแพร่ทั้งในรูปแบบภาษาไทยและภาษาอังกฤษ ทั้งบทความวิจัยและบทความวิชาการ สำหรับการตีพิมพ์เผยแพร่จะต้องผ่านกระบวนการพิจารณาจากผู้ทรงคุณวุฒิตามสาขาต่าง ๆ (Peer-Reviewed Process) ก่อนเผยแพร่ในระดับชาติและนานาชาติ  

ต่อมาในปี พ.ศ. 2560 ได้มีการเพิ่มเติมให้เป็นวารสารฉบับอิเล็กทรอนิกส์ ซึ่งเริ่มใช้ในปีที่ 11 ฉบับที่ 14 เดือนมิถุนายน 2560 ควบคู่ไปกับวารสารฉบับพิมพ์ ทำให้สามารถอ่านวารสารเกษตรศาสตร์ธุรกิจประยุกต์ได้ทั้งทางอินเทอร์เน็ตแบบเปิดให้เข้าถึงได้อย่างเสรี และอ่านแบบเล่มตีพิมพ์ได้ในระบบห้องสมุดของมหาวิทยาลัยเกษตรศาสตร์ สำนักงานบรรณาธิการของวารสารเกษตรศาสตร์ธุรกิจประยุกต์ ตั้งอยู่ที่ฝ่ายงานวิชาการและวิจัย คณะบริหารธุรกิจ มหาวิทยาลัยเกษตรศาสตร์

นอกจากนี้ วารสารเกษตรศาสตร์ธุรกิจประยุกต์ยังได้รับการรับรองคุณภาพวารสารให้อยู่ในฐานข้อมูล TCI กลุ่ม 1 สาขามนุษยศาสตร์และสังคมศาสตร์ สำหรับรอบที่ 4 พ.ศ. 2563-2567 ครั้งที่ 2 (2564-2567) ด้วย

;ศูนย์ยูนูสธุรกิจเพื่อสังคม 

คณะบริหารธุรกิจ มหาวิทยาลัยเกษตรศาสตร์ ได้รับความไว้วางใจจากศาสตราจารย์มูฮัมหมัด ยูนุส (Muhammad Yunus) ผู้ได้รับรางวัลโนเบลสาขาสันติภาพร่วมกับธนาคารกรามีน ประจำปี พ.ศ. 2549 ให้เป็น "Yunus Social Business Center of Kasetsart Business School"  หรือ "ศูนย์ยูนูสธุรกิจเพื่อสังคมแห่งมหาวิทยาลัยเกษตรศาสตร์" 

โดยศูนย์ดังกล่าวก่อตั้งขึ้นในเดือนกรกฎาคม พ.ศ. 2559 มีวัตถุประสงค์เพื่อเป็นตัวกลางประสานงานและขับเคลื่อนกลไกธุรกิจเพื่อสังคมในประเทศไทย ศูนย์นี้ให้ความสำคัญกับการแก้ไขปัญหาสังคมอย่างยั่งยืน ทำหน้าที่เป็นแหล่งความรู้สำคัญเกี่ยวกับธุรกิจเพื่อสังคมในประเทศไทย และเป็นแหล่งสร้างเสริมศักยภาพการดำเนินธุรกิจเพื่อสังคมในบริบทของคนไทย

;ศูนย์เชี่ยวชาญตลาดแห่งภูมิภาคเอเชีย 
ศูนย์เชี่ยวชาญตลาดแห่งภูมิภาคเอเชีย มหาวิทยาลัยเกษตรศาสตร์ ( ชื่อย่อ: AMEC) ศูนย์เผยแพร่องค์ความรู้ กลยุทธ์ ค้นคว้า วิจัย และพัฒนา ด้านการตลาดระดับภูมิภาคเอเชียและให้คำปรึกษาด้านธุรกิจระดับเศรษฐกิจ AEC สำหรับภาคธุรกิจของประเทศไทย โดยความร่วมมือจากพันธมิตรในภาคธุรกิจและนักวิชาการ ทั้งภายในประเทศและต่างประเทศ เช่น ญี่ปุ่น สวิสเซอร์แลนด์ อังกฤษ ออสเตรเลีย สิงคโปร์ เกาหลีใต้ และ จีน เป็นต้น

## บรรยายสาธารณะ เสวนา และประชุมวิชาการ
### บรรยายสาธารณะและงานเสวนา
[thumb|right|[มูฮัมหมัด ยูนูส|ศาสตราจารย์ Muhammad Yunus ผู้ได้รับรางวัลโนเบลสาขาสันติภาพ ปี 2006]]
การบรรยายสาธารณะซึ่งจัดโดยคณะบริหารธุรกิจ มหาวิทยาลัยเกษตรศาสตร์ สำหรับนักศึกษาและผู้สนใจ มักเชิญผู้บริหารระดับสูง นักธุรกิจ นักวิชาการ และนักวิจารณ์ชั้นนำ รวมถึงบุคคลสำคัญในระดับชาติและระดับนานาชาติ มาเป็นผู้บรรยายในประเด็นสำคัญรวมถึงแนวคิดต่าง ๆ ผู้บรรยายในอดีต เช่น ผู้ได้รับรางวัลโนเบลสาขาสันติภาพ (ศาสตราจารย์ Muhammad Yunus), ผู้ก่อตั้งและประธานเจ้าหน้าที่บริหารกลุ่ม Bitkub (จิรายุส ทรัพย์ศรีโสภา) เป็นต้น นอกจากนี้ยังมีงานเสวนาด้านธุรกิจ KBS Alumni Live Talk โดยสมาคมนิสิตเก่าคณะบริหารธุรกิจ มหาวิทยาลัยเกษตรศาสตร์ ร่วมกับคณะบริหารธุรกิจ มก. ในรูปแบบออนไลน์ ซึ่งบุคคลทั่วไปสามารถเข้าร่วมได้โดยไม่เสียค่าใช้จ่าย และสามารถติดตามการเสวนาได้ผ่านทางไลฟ์เพจ KBS Alumni
 
ในการประชุมวิชาการ ครั้งที่ 57 ของมหาวิทยาลัยเกษตรศาสตร์ สาขาเศรษฐศาสตร์และบริหารธุรกิจ เมื่อวันที่ 30 มกราคม พ.ศ. 2562 คณะบริหารธุรกิจ ร่วมกับ คณะเศรษฐศาสตร์ และศูนย์ยูนูสธุรกิจเพื่อสังคมแห่งมหาวิทยาลัยเกษตรศาสตร์ ได้จัด**ปาฐกถาพิเศษโดยผู้ได้รับรางวัลโนเบล** ขึ้น โดยเชิญ “ศาสตราจารย์มูฮัมหมัด ยูนุส (Muhammad Yunus)” นักเศรษฐศาสตร์รางวัลโนเบลสาขาสันติภาพ ประจำปี พ.ศ. 2549 (The Nobel Peace Prize 2006) มาเป็นผู้แสดงปาฐกถาในปีดังกล่าว ในหัวข้อ “*Social Business in The Digitized World*”  ณ ห้องฟ้าใส ชั้น 5 อาคาร 1 คณะบริหารธุรกิจ มหาวิทยาลัยเกษตรศาสตร์ กรุงเทพมหานคร

### ประชุมวิชาการ
คณะบริหารธุรกิจ มหาวิทยาลัยเกษตรศาสตร์ มีส่วนในการส่งเสริม พัฒนา และผลักดันงานวิชาการด้านบริหารธุรกิจของประเทศให้ทัดเทียมและเป็นที่ยอมรับ โดยผ่านโครงการประชุมวิชาการทั้งในระดับชาติและระดับนานาชาติ เช่น 

การประชุมวิชาการนานาชาติ MakeLearn and TIIM International Scientific Conference จัดโดย International School for Social and Business Studies, Slovenia, Slovenia, Maria Curie-Sklodowska University, Poland และ คณะบริหารธุรกิจ มหาวิทยาลัยเกษตรศาสตร์ เป็นความร่วมมือกับพันธมิตรระหว่างประเทศ การประชุมจะจัดขึ้นในเดือนพฤษภาคมของทุกปี ในประเทศต่าง ๆ ของทวีปยุโรปหรือทางออนไลน์ 

ประเด็นสำคัญของการประชุมคือ การส่งเสริม แลกเปลี่ยน อภิปราย และการเจรจาเกี่ยวกับวิธีจัดการการดำเนินงานทางอุตสาหกรรมและองค์กรในลักษณะที่เป็นนวัตกรรม มีประสิทธิภาพ และมีการพัฒนาอย่างยั่งยืน และการปรับปรุงอย่างต่อเนื่องอันเป็นผลมาจากการประยุกต์ใช้เทคโนโลยีและนวัตกรรมขององค์กร

การประชุมวิชาการระดับชาติสาขาบริหารธุรกิจและการบัญชี (; ชื่อย่อ: NCBA) เป็นการประชุมวิชาการระดับชาติในสาขาบริหารธุรกิจและการบัญชี โดยจัดขึ้นเป็นประจำทุกปี จัดขึ้นครั้งแรกในปี พ.ศ. 2556 ซึ่งเปิดโอกาสให้นักวิจัย อาจารย์ นิสิต นักศึกษา และผู้สนใจทั่วไป ทีทำการศึกษาวิจัยด้านบริหารธุรกิจและการบัญชีเข้ามานำเสนอผลงานและแลกเปลี่ยนความคิดเห็น ภายใต้ความร่วมมือระหว่าง คณะบริหารธุรกิจ มหาวิทยาลัยเกษตรศาสตร์ บัณฑิตวิทยาลัย มหาวิทยาลัยหอการค้าไทย และวิทยาลัยบัณฑิตศึกษาการจัดการ มหาวิทยาลัยขอนแก่น

โครงการ SEC Working Paper Forum จัดโดย สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) คณะบริหารธุรกิจ มหาวิทยาลัยเกษตรศาสตร์ คณะบริหารธุรกิจ สถาบันบัณฑิตพัฒนบริหารศาสตร์ คณะพาณิชยศาสตร์และการบัญชี จุฬาลงกรณ์มหาวิทยาลัย และคณะพาณิชยศาสตร์และการบัญชี มหาวิทยาลัยธรรมศาสตร์ ซึ่งเป็นความร่วมมือระหว่างหน่วยงานภาครัฐกับสถาบันอุดมศึกษาด้านบริหารธุรกิจ 4 แห่ง จุดมุ่งหมายการประชุมสัมมนาเพื่อเป็นการเปิดเวทีนำเสนอผลงานวิจัยที่เกี่ยวข้องกับตลาดทุน และเป็นพื้นที่แลกเปลี่ยนองค์ความรู้ระหว่างภาควิชาการกับผู้บริหารในตลาดทุน มุ่งสู่การนำบทความวิจัยไปใช้ให้เกิดประโยชน์ได้จริง

## เพลง
ในระยะเริ่มแรกที่ยังเป็นส่วนหนึ่งของ **คณะสหกรณ์** ปรากฏเพลงบทแรกที่ถูกแต่งขึ้นและใช้เป็นเพลงประจำคณะ ได้แก่ เพลง **“มาร์ชนิสิตสหกรณ์”** เพลงนี้เป็นเพลงมาร์ชแต่งเนื้อร้องและทำนองโดยอาจารย์สุภร ผลชีวิน ภายหลังได้มีการเปลี่ยนชื่อเป็น **คณะเศรษฐศาสตร์และบริหารธุรกิจ** จึงมีการแต่งบทเพลงขึ้นใหม่อีกบทเพลงหนึ่งมีชื่อว่า เพลง **“มาร์ชเศรษฐศาสตร์และบริหารธุรกิจ”** **

ต่อมาได้ทำการแต่งบทเพลงใหม่ที่มีชื่อว่า เพลง **“แสดเหนือนภา”** ใช้เป็นบทเพลงประจำคณะเศรษฐศาสตร์และบริหารธุรกิจแทนบทเพลงเดิม ซึ่งเพลงนี้เป็นเพลงสุนทราภรณ์แต่งเนื้อร้องโดยว่าที่ร้อยตรีอวบ เหมะรัชตะ ทำนองโดย[[ครูเอื้อ สุนทรสนาน]] และขับร้องโดย ยรรยง เสลานนท์ และ ธิดารัตน์ วรินทราคม ต่อมาได้ทำการปรับปรุงคำร้องและทำนองขึ้นใหม่ให้มีความเป็นเอกภาพมากขึ้นโดยว่าที่ร้อยตรีอวบ เหมะรัชตะ ซึ่งคำร้องใหม่ในสี่ท่อนแรกขณะนั้นบรรยายว่า 

  

ซึ่งภายหลังได้มีการแยกคณะเศรษฐศาสตร์และคณะบริหารธุรกิจออกจากกัน จึงได้ปรับปรุงคำร้องในสี่ท่อนแรกใหม่ และเพลงดังกล่าวถูกใช้เป็นเพลงประจำ[[คณะเศรษฐศาสตร์ มหาวิทยาลัยเกษตรศาสตร์|คณะเศรษฐศาสตร์]] ซึ่งในส่วนของคณะบริหารธุรกิจนั้นได้จัดตั้งคณะทำงานจัดทำเพลงประจำคณะขึ้นใหม่เพื่อให้เหมาะกับอัตลักษณ์ของคณะบริหารธุรกิจ จึงได้บทเพลงใหม่ที่มีชื่อว่า เพลง **“ขอบฟ้า”** คำร้องโดย ก้อง ศรีทานันท์, พูนลาภ แก้วแจ่มศรี ทำนองโดย โรจนะ เทพสุทา, อนุกูล พรหมดอนก่อ, พูนลาภ แก้วแจ่มศรี, ก้อง ศรีทานันท์ บรรเลงและขับร้องโดย[[เคยูแบนด์ (วงดนตรี)|ชมรมดนตรีสากลแห่งมหาวิทยาลัยเกษตรศาสตร์ (KU Band)]] ใช้ชื่อเพลงในภาษาอังกฤษว่า **“Horizon”*' และเป็นบทเพลงประจำคณะเพียงแห่งเดียวของมหาวิทยาลัยเกษตรศาสตร์ที่มีเนื้อร้องเป็นภาษาอังกฤษระบุไว้อย่างเป็นทางการ  คณะบริหารธุรกิจจึงมีบทเพลงใหม่ประจำคณะตั้งแต่นั้นเป็นต้นมา

== ชีวิตและกิจกรรมในคณะ ==
[[ไฟล์:Kasetsart Business School sign.jpg|thumb|ป้ายคณะบริหารธุรกิจ มหาวิทยาลัยเกษตรศาสตร์]]
นิสิตปัจจุบันและศิษย์เก่าสาขาบริหารธุรกิจ มักเรียกตัวเองว่า *Bus* อย่างไม่เป็นทางการ ซึ่งย่อมาจากคำว่า "Business Administration" ส่วนสาขาบัญชีมักเรียกตัวเองว่า *Acct* อย่างไม่เป็นทางการ ซึ่งย่อมาจากคำว่า "Accounting" โดยวัฒนธรรมของนิสิตในคณะบริหารธุรกิจได้รับอิทธิพลจากหลักสูตรการเรียนเป็นอย่างมากที่เน้นด้านการบริหารและธุรกิจ

นิสิตของคณะบริหารธุรกิจส่วนใหญ่มักจะใช้เวลาทำกิจกรรมและสังสรรค์อยู่ในคณะและมหาวิทยาลัย โดยจะมีสโมสร ชมรม กิจกรรมนอกเวลา และกีฬาเป็นหัวใจสำคัญของประสบการณ์ในคณะและมหาวิทยาลัย

สโมสรนิสิตคณะบริหารธุรกิจ มหาวิทยาลัยเกษตรศาสตร์ (Business Students Association Kasetsart University) หนึ่งในเครือของสโมสรนิสิตระดับคณะของมหาวิทยาลัยเกษตรศาสตร์ เป็นการรวมกลุ่มของนิสิตคณะบริหารธุรกิจ มก. เพื่อทำกิจกรรมด้านต่าง ๆ และมีหน้าที่รับผิดชอบในการสนับสนุนนักศึกษาและดำเนินกิจกรรมด้านความบันเทิง วิชาการ เพื่อสังคม พัฒนาชนบท รวมทั้งสิ่งแวดล้อม 

ตลอดทั้งปีการศึกษา มีกิจกรรมเกี่ยวกับธุรกิจ ผู้ประกอบการ และนิทรรศการวิชาการ จัดขึ้นเป็นประจำ ไฮไลท์ประจำปี ได้แก่ กิจกรรม Business Week ที่ดำเนินการโดยนิสิตคณะบริหารธุรกิจทั้งหมด ภายในงานประกอบด้วยนิทรรศการเทรนด์ธุรกิจ การ workshop และการแข่งขันตอบปัญหาทางธุรกิจ

กิจกรรมการแข่งขันภายนอกมหาวิทยาลัย ตัวแทนนิสิตภาควิชาบัญชี ประสบความสำเร็จอย่างโดดเด่น ในการแข่งขันตอบคำถามทางบัญชีระดับประเทศ (Thailand Accounting Challenge, TAC) ด้วยการคว้าถ้วยรางวัลชนะเลิศสองครั้ง รองอันดับหนึ่งสามครั้ง รองอันดับสองหนึ่งครั้ง รองอันดับสามสามครั้ง และรองอันดับสี่สองครั้ง รวมถึงชัยชนะในการแข่งขัน กรณีศึกษาทางบัญชีระดับประเทศ (Thailand Accounting Case Competition, TACC) รางวัลชนะเลิศหนึ่งครั้ง รองอันดับหนึ่งหนึ่งครั้ง รองอันดับสองหนึ่งครั้ง ซึ่งจัดขึ้นโดยสภาวิชาชีพบัญชี ในพระบรมราชูปถัมภ์ และในการแข่งขันตอบปัญหาด้านภาษีอากรระดับประเทศ ครั้งที่ 1 ประจำปี 2565 (Tax-Challenge 2022) และครั้งที่ 2 ประจำปี 2566 (Tax-Challenge 2023) ซึ่งจัดโดยสมาคมผู้สอบบัญชีภาษีอากรแห่งประเทศไทย นิสิตภาควิชาบัญชีคว้ารางวัลชนะเลิศและถ้วยรางวัลเกียรติยศจากอธิบดี[[กรมสรรพากร]] 2 สมัยซ้อนและในการแข่งขันความสามารถทางด้านธุรกิจ Deloitte Thailand Business Challenge 2017 กรณีศึกษาทางภาษี Tax Case Competition นิสิตคณะบริหารธุรกิจ มก. เป็นหนึ่งในหกทีมสุดท้ายที่ผ่านเข้าสู่รอบ Preliminary Competition และในการแข่งขัน Business Game ประจำปี 2562 ซึ่งจัดโดย Chartered Institute of Management Accountants (CIMA) นิสิตภาควิชาบัญชี ได้รับรางวัล 3 ทีมสุดท้ายที่ทำคะแนนดีสุด ที่สามารถปรับใช้กลยุทธ์ทางด้านบัญชีบริหารเพื่อเข้ามาแก้ไขธุรกิจได้อย่างดี รวมไปถึงความสำเร็จในการเป็นตัวแทนประเทศไทยเข้าร่วมการแข่งขันในระดับนานาชาติ โดยนิสิตภาควิชาบัญชี มก. ได้รับรางวัลชนะเลิศ การแข่งขัน International MonsoonSIM Enterprise Resources Planning Competition 2019 ณ เขตบริหารพิเศษฮ่องกง (Hong Kong) สาธารณรัฐประชาชนจีน นอกจากนี้ทีมตัวแทนนิสิตภาควิชาการตลาดและภาควิชาการจัดการยังคว้ารางวัลชนะเลิศเวทีสร้างแบรนด์ J-MAT BRAND PLANNING COMPETITION ครั้งที่ 1 ประจำปี 2565 ด้วย  

นอกจากนี้ยังมีกิจกรรมด้านอื่น ๆ อีก อาทิ Acct Camp (ค่ายบัญชีพัฒนาชนบท), Acct Chain (โครงการสายโซ่สานสัมพันธ์), Acct Smile (โครงการบัญชีเพิ่มรอยยิ้ม), The Acctive (โครงการเสริมสร้างและพัฒนาศักยภาพเชิงวิชาการ), Business Freshy Camp (ค่ายสู่รั้วพังงา), กิจกรรม Business Open House, งาน KBS Job Fair และกิจกรรมออกร้านนิสิต *บัสสะบัดครก (Bus zapp)* ในงานสัปดาห์เกษตรแห่งชาติ 

ด้านของกีฬา มหาวิทยาลัยมีสนามกีฬาและสิ่งอำนวยความสะดวกที่ดีเยี่ยมสำหรับนิสิต และในปี พ.ศ. 2553 กิจกรรมกีฬาได้รับการประสานงานโดยสโมสรนิสิตคณะบริหารธุรกิจ มหาวิทยาลัยเกษตรศาสตร์ เกิดเป็น “กีฬา 5 ภาค คณะบริหารธุรกิจ (Sport 5 Majors)” เป็นกีฬาเชื่อมความสัมพันธ์ระหว่างนิสิตภาควิชาต่าง ๆ ของคณะบริหารธุรกิจ ได้แก่ ภาควิชาบัญชี ภาควิชาการเงิน ภาควิชาการตลาด ภาควิชาการจัดการ และภาควิชาการจัดการการผลิต ชนิดกีฬาที่ใช้แข่งขัน เช่น บาสเก็ตบอล แชร์บอล และฟุตบอล

== วิทยาเขตและสิ่งอำนวยความสะดวก ==

คณะบริหารธุรกิจ ตั้งอยู่ภายใน 'เกษตรกลางบางเขน' หรือ [[มหาวิทยาลัยเกษตรศาสตร์]] ซึ่งอยู่ใน[[เขตจตุจักร]]ทางตอนเหนือของ[[กรุงเทพมหานคร]] พื้นที่ของคณะบริหารธุรกิจ ตั้งอยู่ทางฝั่งด้านใต้ของมหาวิทยาลัย ติดกับ[[ถนนงามวงศ์วาน]] ปัจจุบัน มีอาคารสำหรับการเรียนการสอนและปฏิบัติการสี่แห่ง ได้แก่ อาคารคณะบริหารธุรกิจ 1 (สร้างในปี พ.ศ. 2533), อาคารคณะบริหารธุรกิจ 2 (สร้างในปี พ.ศ. 2522), อาคารคณะบริหารธุรกิจ 3 (สร้างในปี พ.ศ. 2513)  และอาคารคณะบริหารธุรกิจ 4 (สร้างในปี พ.ศ. 2551) หลังแรกเป็นอาคารสำหรับบัณฑิตศึกษาและโครงการนานาชาติ สามหลังสุดท้ายบริเวณพื้นที่ชั้นหนึ่งเป็นคอมเพล็กซ์ใหม่ที่อำนวยความสะดวกและให้บริการที่ทันสมัยจากบริษัทชั้นนำ อาทิ [[แอปเปิลสโตร์|U-Store]], [[สตาร์บัคส์ คอฟฟี่|สตาร์บัคส์ คอฟฟี่ (Starbucks Coffee)]], [[เอส แอนด์ พี ซินดิเคท|เอส แอนด์ พี (S&P Restaurant)]], เคอรี่ เอ็กซ์เพรส (Kerry Express), กาแฟ มวลชน (Muanchon Coffee) และเป็นสถานที่รับประทานอาหารของคณะบริหารธุรกิจ ที่เรียกว่า “บาร์บัส” โดยเปิดให้ประชาชนทั่วไปเข้าใช้ได้เช่นเดียวกัน

วิทยาเขตบางเขน เป็นวิทยาเขตแห่งแรก ที่ได้รับการออกแบบ บูรณาการ และสร้างขึ้นในพื้นที่เมืองที่กำลังได้รับการพัฒนาอย่างต่อเนื่อง บนพื้นที่กว่า 800 ไร่ ล้อมรอบด้วยพิพิธภัณฑ์ โรงละคร โรงภาพยนตร์ หอศิลป์ สถาบันวิจัย บริษัทชั้นนำ โรงพยาบาล สนามกีฬา ศูนย์การค้า คาเฟ่ ร้านอาหาร และร้านค้าปลีกมากมาย รวมถึงเชื่อมโยงกับ[[ท่าอากาศยานดอนเมือง]] [[ท่าอากาศยานสุวรรณภูมิ]] [[รถไฟฟ้ามหานคร สายสีเขียวเข้ม|รถไฟฟ้าสายสีเขียวเข้ม]] [[รถไฟฟ้าชานเมือง สายสีแดงเข้ม|รถไฟฟ้าสายสีแดง]] และ[[สถานีรถไฟบางเขน]]

== การเดินทาง ==
การเดินทางมายังคณะบริหารธุรกิจ มหาวิทยาลัยเกษตรศาสตร์ สามารถมาได้หลายเส้นทาง ทั้งทางรถไฟฟ้าบีทีเอส รถไฟ รถโดยสารประจำทาง และรถสวัสดิการภายในมหาวิทยาลัยเกษตรศาสตร์ 

;รถไฟฟ้า 
[[ไฟล์:BTS Kasetsart University - Platform.jpg|thumb|200px|สถานีรถไฟฟ้าบีทีเอสมหาวิทยาลัยเกษตรศาสตร์]]
[[ไฟล์:Rangsit Station 03.jpg|thumb|200px|รถไฟฟ้าชานเมือง สายสีแดงเข้ม]]
การเดินทางมาด้วย[[รถไฟฟ้าบีทีเอส]] (BTS) สามารถลงได้สองสถานี ได้แก่ สถานีมหาวิทยาลัยเกษตรศาสตร์ และสถานีบางเขน
* [[สถานีมหาวิทยาลัยเกษตรศาสตร์|สถานีมหาวิทยาลัยเกษตรศาสตร์]] () ส่วนต่อขยาย[[รถไฟฟ้าบีทีเอส สายสุขุมวิท|สายสุขุมวิท]] ตั้งอยู่เหนือ[[ถนนพหลโยธิน]] บริเวณด้านหน้า[[มหาวิทยาลัยเกษตรศาสตร์ บางเขน]] ใช้ทางออกที่ 1 เพื่อเชื่อมมายังฝั่งมหาวิทยาลัย
* [[สถานีบางเขน|สถานีบางเขน]] () ตั้งอยู่เหนือ[[ถนนกำแพงเพชร 6]] ตัดกับ[[ถนนงามวงศ์วาน]]ตรงข้าม[[มหาวิทยาลัยเกษตรศาสตร์]]ฝั่ง[[ถนนวิภาวดีรังสิต]] เป็นส่วนหนึ่งของ[[รถไฟฟ้าชานเมืองสายสีแดงเข้ม|สายสีแดงเข้ม]] ตัวสถานีมีทางเชื่อมไปยังทางเข้ามหาวิทยาลัยฝั่งวิภาวดีรังสิต บริเวณทางออก 7 และทางออก 8 ติดกับประตูทางเข้าด้านหลังสำนักพิพิธภัณฑ์และวัฒนธรรมการเกษตร

จากนั้นสามารถใช้บริการรถสวัสดิการภายในมหาวิทยาลัยเกษตรศาสตร์หรือรถจักรยานยนต์บริการ เพื่อเดินทางเข้ามาที่คณะบริหารธุรกิจได้

;รถไฟ 
การเดินทางมาด้วยรถไฟ สามารถลงได้ที่[[สถานีรถไฟบางเขน]] ซึ่งอยู่เยื้องมุมกับ[[มหาวิทยาลัยเกษตรศาสตร์]]ฝั่ง[[ถนนวิภาวดีรังสิต]] และสามารถเดินข้ามมายังสถานีรถไฟฟ้าสายสีแดงเข้ม ([[สถานีบางเขน|สถานีบางเขน]]) ที่อยู่ใกล้กัน เพื่อใช้ทางเชื่อมข้ามมายังฝั่งมหาวิทยาลัยได้ 

;รถโดยสารประจำทาง 
สายรถโดยสารประจำทางที่ผ่านมหาวิทยาลัยเกษตรศาสตร์มีอยู่หลายสาย โดยแบ่งตามถนนสายหลักทั้ง 3 สาย รอบมหาวิทยาลัย ดังนี้
* [[ถนนพหลโยธิน]] สายรถประจำทางที่ผ่านมหาวิทยาลัย ได้แก่ สาย 26 34 39 59 114 126 185 503 522 524 และ 543ก 
* [[ถนนวิภาวดีรังสิต]] สายรถประจำทางที่ผ่านมหาวิทยาลัย ได้แก่ สาย 29 52 504 510 และ 555 
* [[ถนนงามวงศ์วาน]] สายรถประจำทางที่ผ่านมหาวิทยาลัย ได้แก่ สาย 24 63 104 114 522 545 
จากนั้นสามารถใช้บริการรถสวัสดิการภายในมหาวิทยาลัยเกษตรศาสตร์หรือรถจักรยานยนต์บริการ เพื่อเดินทางเข้ามาที่คณะบริหารธุรกิจได้

;รถสวัสดิการภายในมหาวิทยาลัย 
การเดินทางภายในมหาวิทยาลัยเกษตรศาสตร์ จะมีรถสวัสดิการภายในฯ หรือที่มักเรียกกันอีกชื่อหนึ่งว่า * 'รถตะลัย' * คอยให้บริการแก่นิสิตและบุคลากร ตลอดจนผู้มาติดต่อ โดยไม่เสียค่าบริการ ประกอบไปด้วย 4 สายหลัก และ 2 สายเสริมพิเศษ

== สมาคม ==
สมาคมศิษย์เก่าสาขาต่าง ๆ ของคณะบริหารธุรกิจ เป็นเวทีสำหรับศิษย์เก่าที่ดำเนินการเพื่อสนับสนุนคณะบริหารธุรกิจ ภาควิชา วิชาชีพ และช่วยเหลือในหมู่ศิษย์เก่า มีการจัดกิจกรรมที่หลากหลายตั้งแต่การพบปะตามปกติไปจนถึงงานระดับมืออาชีพซึ่งเป็นการขยายเครือข่ายส่วนตัวและอาชีพระหว่างหมู่ศิษย์เก่า นอกจากนี้ยังให้โอกาสที่ยอดเยี่ยมในการมีส่วนร่วมในสังคมด้วยการมีส่วนในการบริการชุมชนและอาสาสมัคร

*สมาคมบัญชีแห่งมหาวิทยาลัยเกษตรศาสตร์ (ส.มก.บช.) หรือ Accounting Association of Kasetsart University (AAKU) จัดให้มีเครือข่ายการติดต่อกันในแวดวงศิษย์เก่าที่เติบโตทั่วประเทศและภูมิภาค รวมถึงงานสังสรรค์ศิษย์เก่า-ศิษย์ปัจจุบัน งานสัมมนา และกิจกรรมอื่น ๆ

*สมาคมปริญญาโทสำหรับผู้บริหาร มหาวิทยาลัยเกษตรศาสตร์ (The Executive MBA Association of Kasetsart University; EX-MBA K.U. Asso.) เป็นหน่วยงานอิสระและเป็นศูนย์รวมสมาชิกศิษย์เก่าเพื่อส่งเสริมความสัมพันธ์ระหว่างศิษย์เก่า-ศิษย์ปัจจุบันผ่านโปรแกรมเครือข่าย พัฒนาความเป็นมืออาชีพผ่านโครงการอบรมสัมมนา ร่วมดำเนินกิจกรรมที่เป็นประโยชน์กับทั้งสมาชิก มหาวิทยาลัยฯ สังคม และประเทศ

*สมาคมศิษย์เก่าเศรษฐศาสตร์และบริหารธุรกิจแห่งมหาวิทยาลัยเกษตรศาสตร์ (ศศ.บธ) ได้เริ่มดำเนินการตั้งแต่ปี พ.ศ. 2526 ต่อมาได้จัดตั้งเป็น *‘ชมรมศิษย์เก่าเศรษฐศาสตร์และบริหารธุรกิจ’* ขึ้น ในปี พ.ศ. 2527 และจดทะเบียนเป็น *‘สมาคมศิษย์เก่าเศรษฐศาสตร์และบริหารธุรกิจ (Economic and Business Alumni Association)’* เมื่อวันที่ 24 มีนาคม พ.ศ. 2546 

*สมาคมนิสิตเก่าคณะบริหารธุรกิจแห่งมหาวิทยาลัยเกษตรศาสตร์ (Kasetsart Business School Alumni Association : KBS Alumni Association หรือ KBS Alumni) เป็นแหล่งส่งเสริมความสนใจด้านธุรกิจ แลกเปลี่ยนความคิดเห็นและเพิ่มพูนความรู้ด้านธุรกิจ เป็นหน่วยสำหรับจัดกิจกรรมด้านธุรกิจ อาทิ เสวนาธุรกิจออนไลน์ KBS ALUMNI Live Talk สัมมนาแลกเปลี่ยนเรียนรู้เพื่อพัฒนาการบริหารจัดการองค์ความรู้ด้านบริหารธุรกิจ กิจกรรม KBS Alumni Wine Dine - Business Connection และเป็นสื่อกลางติดต่อกันระหว่างสมาชิกนิสิตเก่าคณะบริหารธุรกิจ มหาวิทยาลัยเกษตรศาสตร์ นิสิตปัจุบัน และคณาจารย์

*ชมรมบริหารธุรกิจมหาบัณฑิต สถาบันวิชาการป้องกันประเทศ มหาวิทยาลัยเกษตรศาสตร์ (ชมรม MBA สปท.-มก.) (Association of Master of Business Administration National Defence Studies Institute - Kasestart University (AMBA)) เป็นชมรมที่ส่งเสริมกิจกรรมร่วมกันระหว่างสมาชิก ให้เกิดการแลกเปลี่ยนความรู้และประสบการณ์ซึ่งกันและกันด้านการบริหารหน่วยงานความมั่นคงของประเทศ เพื่อประโยชน์ในการปฏิบัติงานให้มีประสิทธิภาพ

== สื่อ ==

=== สิ่งพิมพ์ ===
* * Acctgazine* เป็นวารสารบัญชีพิมพ์อิสระที่ดำเนินการโดยนิสิตภาควิชาบัญชี มหาวิทยาลัยเกษตรศาสตร์ ซึ่งได้รับการตีพิมพ์ต่อเนื่องทุกปีนับตั้งแต่ก่อตั้งขึ้นในปี พ.ศ. 2559  วารสารได้รวบรวมข้อมูลเกี่ยวกับวิชาชีพบัญชีที่น่าสนใจ ผลงาน กิจกรรม และข่าวสารของภาควิชาบัญชี ในช่วงแรกใช้การตีพิมพ์เป็นรูปเล่มและมีจำนวนจำกัด ต่อมามีผู้สนใจมากขึ้นจึงปรับรูปแบบเพิ่มเติมจากเดิมคือมีฉบับออนไลน์ให้สามารถเข้าดูและเข้าถึงได้ง่าย สะดวก และไม่จำกัดจำนวน 

* *ON THE BUS* เป็นนิตยสารข่าวสารและความรู้ทั่วไปที่ตีพิมพ์และบริหารงานโดยนิสิตคณะบริหารธุรกิจ มหาวิทยาลัยเกษตรศาสตร์ ON THE BUS ได้รับการตีพิมพ์ปีละ 2 ครั้ง เนื้อหาครอบคลุมหัวข้อต่าง ๆ มากมายที่เกี่ยวข้องกับคณะบริหารธุรกิจ การทำธุรกิจ ข่าวสารเศรษฐกิจ ซึ่งรวมถึงไลฟ์สไตล์ แนวคิด แรงบันดาลใจ เพลง ภาพยนตร์ อาหาร และความบันเทิง ตีพิมพ์เผยแพร่ทั้งในแบบรูปเล่มและแบบออนไลน์ e-book

=== ออกอากาศ ===
* *KUBIM Podcast* ผลิตรายการและเผยแพร่โดยหลักสูตร BBA IP in Marketing (KUBIM) ซึ่งครอบคลุมหัวข้อต่าง ๆ ที่เกี่ยวข้องกับหลักสูตร การเข้าศึกษา การเรียน และสังคม

== งานเขียนที่เกี่ยวข้อง ==
* อนุสรณ์ ขวัญมิ่งตระกูล, *เรื่องเล่าครูบัญชี โดย สมาคมบัญชีแห่งมหาวิทยาลัยเกษตรศาสตร์ ตอน ตั้งไข่ครูบัญชี. (2555, อ่างทอง : วรศิลป์การพิมพ์), .) 
* ทีมงานเว็บไซต์เด็กดีดอตคอม, * หนังสือ ‘กว่าจะจบบัญชี-บริหาร’. (2556, กรุงเทพฯ : สำนักพิมพ์เด็กดีพับลิชชิ่ง), .)*

## ศิษย์เก่าดีเด่น
 
* กฤษณา สีหลักษณ์ (ศิษย์เก่า) อดีตรัฐมนตรีประจำสำนักนายกรัฐมนตรี
* วรวัจน์ เอื้ออภิญญกุล (ศิษย์เก่า) อดีตรัฐมนตรีว่าการกระทรวงวิทยาศาสตร์และเทคโนโลยี / อดีตรัฐมนตรีประจำสำนักนายกรัฐมนตรี / อดีตรัฐมนตรีว่าการกระทรวงศึกษาธิการ / อดีตรัฐมนตรีว่าการกระทรวงวัฒนธรรม
* สุริยา ลาภวิสุทธิสิน (ศิษย์เก่า) อดีตรัฐมนตรีช่วยว่าการกระทรวงพาณิชย์
* ระลึก หลีกภัย (ศิษย์เก่า) อดีตผู้อำนวยการเขตรักษาการ ผู้จัดการธนาคารกสิกรไทย
*ฉัตรชัย เอียสกุล (ศิษย์เก่า) อดีตรัฐมนตรีประจำสำนักนายกรัฐมนตรี และรัฐมนตรีช่วยว่าการกระทรวงเกษตรและสหกรณ์ ในรัฐบาลของนายบรรหาร ศิลปอาชา รัฐมนตรีว่าการทบวงมหาวิทยาลัย รัฐมนตรีว่าการกระทรวงแรงงานและสวัสดิการสังคม และรัฐมนตรีช่วยว่าการกระทรวงเกษตรและสหกรณ์ ในรัฐบาลของพลเอกชวลิต ยงใจยุทธ และอดีตสมาชิกสภาผู้แทนราษฎร จังหวัดหนองคาย
* ผดุง ลิ้มเจริญรัตน์ (ศิษย์เก่า) อดีตที่ปรึกษารองนายกรัฐมนตรี และอดีตเลขานุการรัฐมนตรีว่าการกระทรวงมหาดไทย 
* วรวิทย์ จำปีรัตน์ (ศิษย์เก่า) ผู้อำนวยการสำนักงบประมาณ
* สิงห์ทอง ชินวรรังสี (ศิษย์เก่า) อดีตอธิบดีกรมตรวจบัญชีสหกรณ์ และอดีตผู้ตรวจราชการกระทรวงเกษตรและสหกรณ์ 
* สิริธิดา พนมวัน ณ อยุธยา (ศิษย์เก่า) ผู้ช่วยผู้ว่าการ สายนโยบายระบบการชำระเงินและเทคโนโลยีทางการเงิน ธนาคารแห่งประเทศไทย (ธปท.) 
* นภัสชล ทองสมจิตร (ศิษย์เก่า) ที่ปรึกษาด้านนโยบายและแผนงาน (นักวิเคราะห์นโยบายและแผนทรงคุณวุฒิ ระดับ 10) สำนักงานสภาพัฒนาการเศรษฐกิจและสังคมแห่งชาติ (สภาพัฒน์)
* พงศ์ไท ไทโยธิน (ศิษย์เก่า) รองอธิบดีกรมวิชาการเกษตร /อดีตผู้อำนวยการสำนักวิจัยเศรษฐกิจการเกษตร สำนักงานเศรษฐกิจการเกษตร /อดีตผู้อำนวยการกองนโยบายและแผนพัฒนาการเกษตร สำนักงานเศรษฐกิจการเกษตร กระทรวงเกษตรและสหกรณ์
* ชาลอต โทณวณิก (ศิษย์เก่า) ประธานกรรมการ บริษัท มีเดีย ออฟ มีเดียส์ จำกัด (มหาชน) / ผู้ตรวจสอบบัญชีอาวุโส สำนักงานตรวจสอบบัญชี PricewaterhouseCoopers (PwC) ประเทศไทย
*สมบัติ นราวุฒิชัย (ศิษย์เก่า) เลขาธิการกองทุนบำเน็จบำนาญข้าราชการ (กบข.) /เลขาธิการสมาคมนักวิเคราะห์การลงทุน (IAA) /คอลัมนิสต์ 'ฟิตเนสการลงทุน' /ที่ปรึกษากิตติมศักดิ์ ชุมนุมสหกรณ์ออมทรัพย์แห่งประเทศไทย
* องอาจ คล้ามไพบูลย์ (ศิษย์เก่า) อดีตรัฐมนตรีประจำสำนักนายกรัฐมนตรี / อดีตโฆษกพรรคประชาธิปัตย์ / อดีต ส.ส.กรุงเทพฯหลายสมัย
* เสรีรัตน์ ประสุตานนท์ (ศิษย์เก่า) ผู้อำนวยการท่าอากาศยานสุวรรณภูมิ
* จิราพร ขาวสวัสดิ์ (ศิษย์เก่า) ประธานเจ้าหน้าที่บริหารและกรรมการผู้จัดการใหญ่ บริษัท PTT Oil and Retail Business (OR)
* กฤษฎา วรรธนะภาคิน (ศิษย์เก่า) รองกรรมการผู้จัดการฝ่ายการเงินและบัญชี กรรมการบริหาร และกรรมการบริหารความยั่งยืนและความเสี่ยง บริษัท โออิชิ กรุ๊ป จำกัด (มหาชน)
* กมลภพ วีระพละ (ศิษย์เก่า) รองกรรมการผู้จัดการ กลุ่มงานการเงินและบัญชี ธนาคารอาคารสงเคราะห์
* ทวีพร พัฒนกิจเรือง (ศิษย์เก่า) กรรมการบริหาร Chief Financial Officer (CFO) และผู้ควบคุมดูแลการทำบัญชี บริษัท ทีโอเอ เพ้นท์ (ประเทศไทย) จำกัด (มหาชน)
* ออมสิน ชีวะพฤกษ์ (ศิษย์เก่า) กรรมการผู้จัดการใหญ่ บริษัท ไปรษณีย์ไทย จำกัด
* กนกทิพย์ จันทร์พลังศรี (ศิษย์เก่า) ประธานคณะกรรมการบริหาร บมจ.ทีพีซี เพาเวอร์ โฮลดิ้ง (TPCH)
* ดร.อุกฤษฏ์ อัษฎาธร (ศิษย์เก่า) กรรมการบริหาร กลุ่มบริษัทน้ำตาลไทยรุ่งเรือง (น้ำตาลลิน), กรรมการบริษัท น้ำตาลสระบุรี จำกัด, บริษัท ไทยอุตสาหกรรมน้ำตาล จำกัด, บริษัท ไทยรุ่งเรืองพลังงาน จำกัด, บริษัท ร่วมกำลาภพาวเวอร์ จำกัด, บริษัท ไทยรุ่งเรืองแมนูแฟคเจอริ่ง จำกัด, นายกสมาคมผู้ผลิตการค้าเอทานอลไทย, นายกสมาคมบัญชีแห่งมหาวิทยาลัยเกษตรศาสตร์ 
* ชฎิล ชวนะลิขิกร (ศิษย์เก่า) รองกรรมการผู้จัดการใหญ่บริหารศักยภาพองค์กรและธรรมาภิบาล บริษัท ปตท. จำกัด (มหาชน)
* ชาญศักดิ์ ชื่นชม (ศิษย์เก่า) รองกรรมการผู้จัดการใหญ่วิศวกรรมและโครงสร้างพื้นฐาน บริษัท ปตท. จำกัด (มหาชน)
* วุฒิกร สติฐิต (ศิษย์เก่า) ประธานเจ้าหน้าที่ปฏิบัติการกลุ่มธุรกิจปิโตรเลียมขั้นต้นและก๊าซธรรมชาติ บริษัท ปตท. จำกัด (มหาชน)
* ประสงค์ อินทรหนองไผ่ (ศิษย์เก่า) รองกรรมการผู้จัดการใหญ่บริหารกลยุทธ์กลุ่มธุรกิจปิโตรเลียมขั้นปลาย บริษัท ปตท. จำกัด (มหาชน)
* สัมฤทธิ์ สำเนียง (ศิษย์เก่า) รองกรรมการผู้จัดการใหญ่ กลุ่มงานการเงินและการบัญชี บริษัท  ปตท.สำรวจและผลิตปิโตรเลียม จำกัด (มหาชน)
* ณรงค์ชัย วิสูตรชัย (ศิษย์เก่า) รักษาการรองกรรมการผู้จัดการใหญ่การพาณิชย์ บริษัท โกลบอล เพาเวอร์ ซินเนอร์ยี่ จำกัด (มหาชน) (GPSC)
* ยุทธนา ภู่ประกาย (ศิษย์เก่า) กรรมการบริษัท กองทรัสต์อัลไล/กองทรัสต์ ALLY
* ยรรยง อมรพิทักษ์กูล (ศิษย์เก่า) กรรมการบริษัท และกรรมการลงทุนและการบริหารความเสี่ยง บริษัท โรงพยาบาลจุฬารัตน์ จำกัด (มหาชน)
* สมยศ ญาณอุบล (ศิษย์เก่า) กรรมการบริษัท บริษัท โรงพยาบาลจุฬารัตน์ จำกัด (มหาชน)
* วิลาสินี กฤษณามระ (ศิษย์เก่า) Disruptive Events Advisory Leader ดีลอยท์ ประเทศไทย   
* ศุภชัย ปัญญาวัฒโน (ศิษย์เก่า) กรรมการบริหาร สำนักงานตรวจสอบบัญชี Ernst & Young (EY) ประเทศไทย
* สวาสดิ์วดี อนุมานราชธน (ศิษย์เก่า) หุ้นส่วนสายงานบริหารความเสี่ยง สำนักงานตรวจสอบบัญชี PricewaterhouseCoopers (PwC) ประเทศไทย / อดีตกรรมการสภาวิชาชีพบัญชี ในพระบรมราชูปถัมภ์
* ดร.สุวัจชัย เมฆะอำนวยชัย (ศิษย์เก่า) หุ้นส่วนด้านการสอบบัญชีสำนักงานสอบบัญชีบริษัท Deloitte Touche Tohmatsu ประเทศไทย
* ฉัตรชัย วิรัตน์โยสินทร์ (ศิษย์เก่า) ผู้ช่วยประธานกรรมการบริหาร บริษัท บุญรอดบริวเวอรี่ จำกัด 
* อนุวัติร์ เหลืองทวีกุล (ศิษย์เก่า) รองกรรมการผู้จัดการ ธุรกิจลูกค้ารายย่อยและลูกค้าธุรกิจขนาดเล็ก ธนาคารธนชาต จำกัด (มหาชน)
* หม่อมหลวงประกิตติ เกษมสันต์ (ศิษย์เก่า) นายกสภาสถาปนิก (วาระปี พ.ศ. 2561 - 2564)
*ผู้ช่วยศาสตราจารย์ ดร. วรภรรณ เรืองผกา (ศิษย์เก่า) ผู้รับพระราชทานทุนมูลนิธิอานันทมหิดล แผนกเกษตรศาสตร์ ประจำปี พ.ศ. 2541 
* ประพันธ์ คูณมี (ศิษย์เก่า) นักการเมือง / อดีตที่ปรึกษารัฐมนตรีว่าการกระทรวงวิทยาศาสตร์และเทคโนโลยี
*ชัชวนันท์ สันธิเดช (ศิษย์เก่า) สุดยอดแฟนพันธุ์แท้แห่งปี 2008 (สุดยอดแฟนพันธุ์แท้สามก๊ก)
* เชฟฟาง ณัฐพงศ์ หน่อชูเวช (ศิษย์เก่า) เชฟร้านอาหารและโรงแรมชื่อดังของเมืองไทย / เจ้าของร้านอาหาร Pain Perdu / พิธีกรรายการ ครัวอินดี้, มันตราเลดี้, เล่าเส้นเป็นเรื่อง  / Top 50 หนุ่มโสดในฝันประจำปี 2011 โดยนิตยสารคลีโอ พร้อมครองตำแหน่งหนุ่มโสดที่ทำหัวใจหยุดเต้น (Heart-Stopping Bachelor)
* ศิรินทรา นิยากร (ศิษย์เก่าปริญญาตรี-โท) นักร้องลูกทุ่ง ที่มีชื่อเสียงจากผลงานเพลง "รู้ว่าเขาหลอก" กับ "จะขอก็รีบขอ" 
* รินลณี ศรีเพ็ญ (ศิษย์เก่า) นักแสดง / นางแบบ / ผู้ดำเนินรายการ
* ณัฎฐ์ ทิวไผ่งาม (ศิษย์เก่า) The Winner AF5 นักร้อง / นักแสดง
* วริฏฐิสา ลิ้มธรรมมหิศร (ศิษย์เก่า) นักแสดงชาวไทย สังกัด ช่อง7
* เจษฎ์พิพัฒ ติละพรพัฒน์ (ศิษย์เก่า) นักแสดงชาวไทย 
* สิริโรจน์ ปริญญานันท์ (นิสิต) นักล่าฝัน AF12 นักร้อง
* ดาวิชญ์ กรีพลฤกษ์ (ศิษย์เก่า) นักแสดงชาวไทย / นักร้องวง SBFIVE
* จักริน ภูริพัฒน์ (ศิษย์เก่า) นักแสดงชาวไทย
* ลลิตา มั่งสูงเนิน (ศิษย์เก่า) เทรนเนอร์สอนออกกำลังกายประเภทพิลาทิส, อดีตผู้ประกาศข่าวและพิธีกรรายการต่าง ๆ เช่น ช่องเนชั่นทีวี, โมเดิร์นไนน์ทีวี, สถานีโทรทัศน์ไทยทีวีสีช่อง 3 และช่องไทยพีบีเอส

## อ้างอิง

## แหล่งข้อมูลอื่น

* คณะบริหารธุรกิจ มหาวิทยาลัยเกษตรศาสตร์
* ประวัติคณะบริหารธุรกิจ มหาวิทยาลัยเกษตรศาสตร์ 
* ชุมชนออนไลน์นิสิตคณะบริหารธุรกิจ มหาวิทยาลัยเกษตรศาสตร์ 
* ชุมชนออนไลน์ศิษย์เก่าคณะบริหารธุรกิจ มหาวิทยาลัยเกษตรศาสตร์ 
* นิสิตเก่าดีเด่น EX-MBA 
* สมาคมศิษย์เก่าเศรษฐศาสตร์และบริหารธุรกิจแห่งมหาวิทยาลัยเกษตรศาสตร์
* สมาคมบัญชีแห่งมหาวิทยาลัยเกษตรศาสตร์
* สมาคมปริญญาโทสำหรับผู้บริหาร มหาวิทยาลัยเกษตรศาสตร์ 
* พระราชกฤษฎีกาจัดแบ่งคณะในมหาวิทยาลัยเกษตรศาสตร์ พุทธศักราช ๒๔๘๖  
* พระราชกฤษฎีกาจัดแบ่งคณะในมหาวิทยาลัยเกษตรศาสตร์ พุทธศักราช ๒๕๐๙  
* พระราชกฤษฎีกากำหนดหลักสูตรปริญญาตรีในมหาวิทยาลัยเกษตรศาสตร์ พุทธศักราช ๒๔๘๙  
* พระราชบัญญัติมหาวิทยาลัยเกษตรศาสตร์ พุทธศักราช ๒๔๘๖  

เกษตรศาสตร์
หมวดหมู่:คณะบริหารธุรกิจ มหาวิทยาลัยเกษตรศาสตร์
หมวดหมู่:หน่วยงานในมหาวิทยาลัยเกษตรศาสตร์